b'\n_START_ARTICLE_\nAp\xc5\xbevalgos ratas\n_START_PARAGRAPH_\nAp\xc5\xbevalgos ratas\xc2\xa0\xe2\x80\x93 vertikaliai pastatyto rato formos statinys, prie kurio ratlankio sumontuotos kabinos lankytojams. Dabar ap\xc5\xbevalgos ratas yra neatsiejamas daugelio pasilinksminim\xc5\xb3 park\xc5\xb3, taip pat kit\xc5\xb3 vie\xc5\xa1\xc5\xb3j\xc5\xb3 erdvi\xc5\xb3 atributas.\n_START_SECTION_\nIstorija\n_START_PARAGRAPH_\n\xc5\xa0iuolaikinio ap\xc5\xbevalgos rato prototipas buvo \xc5\xbemogaus raumen\xc5\xb3 j\xc4\x97ga sukamas \xc4\xafrenginys, pasirod\xc4\x99s XVII am\xc5\xbeiuje._NEWLINE_1893\xc2\xa0m. pirm\xc4\x85j\xc4\xaf ap\xc5\xbevalgos rat\xc4\x85 sukonstravo in\xc5\xbeinierius D\xc5\xbeord\xc5\xbeas Va\xc5\xa1ingtonas Geilis Ferisas jaunesnysis. Savo k\xc5\xabrin\xc4\xaf jis pristat\xc4\x97 \xc4\x8cikagoje vykusioje Pasaulin\xc4\x97je Kolumbo parodoje. Ratas buvo sukurtas kaip amerikieti\xc5\xa1kas atsakas Eifelio bok\xc5\xa1tui Pary\xc5\xbeiuje. Ap\xc5\xbevalgos rato skersmuo buvo 75\xc2\xa0m, mas\xc4\x97\xc2\xa0\xe2\x80\x93 2000 t. Rat\xc4\x85 suko dvi garo ma\xc5\xa1inos, kuri\xc5\xb3 kiekvienos galia siek\xc4\x97 1000 AG. Prie ratlankio buvo pritaisytos 36 kabinos, kuri\xc5\xb3 kiekvienos dydis pana\xc5\xa1us \xc4\xaf autobuso. Kiekvienoje kabinoje buvo 20 s\xc4\x97dim\xc5\xb3 ir 40 stovim\xc5\xb3 viet\xc5\xb3, d\xc4\x97l to jame tilpo 2160 \xc5\xbemoni\xc5\xb3. Ratas apsisuko per 20 min. 70 t sverianti rato a\xc5\xa1is tuo metu buvo pati did\xc5\xbeiausia kaltin\xc4\x97 plieno detal\xc4\x97 technikos istorijoje. Ratas buvo auk\xc5\xa1tesnis u\xc5\xbe pat\xc4\xaf auk\xc5\xa1\xc4\x8diausi\xc4\x85 to meto dangorai\xc5\xbe\xc4\xaf, bet keturis kartus \xc5\xbeemesnis u\xc5\xbe Eifelio bok\xc5\xa1t\xc4\x85._NEWLINE_Pasibaigus parodai, \xc5\xa1is ratas, dar du kartus buvo perkeltas \xc4\xaf kit\xc4\x85 viet\xc4\x85, o 1904\xc2\xa0m. ratas buvo visi\xc5\xa1kai i\xc5\xa1montuotas. Iki tol dar metus veik\xc4\x97 parodoje Sent Luise._NEWLINE_Apie Feriso ind\xc4\x97lio \xc4\xaf ap\xc5\xbevalgos rat\xc4\x85 svarb\xc4\x85 byloja tas faktas, kad angli\xc5\xa1kai ap\xc5\xbevalgos ratas vadinamas \xe2\x80\x9eFeriso ratu\xe2\x80\x9c (angl. ferris wheel)._NEWLINE_Vienas \xc5\xbeinomiausi\xc5\xb3 ap\xc5\xbevalgos rat\xc5\xb3\xc2\xa0\xe2\x80\x93 1897\xc2\xa0m. pagal Feriso projekt\xc4\x85, i\xc5\xa1kart po jo mirties, pastatytas \xe2\x80\x9eWiener Riesenrad\xe2\x80\x9c, esantis Vienoje. Tai viena i\xc5\xa1 pagrindini\xc5\xb3 lankytin\xc5\xb3 viet\xc5\xb3 Austrijos sostin\xc4\x97je._NEWLINE_Pirmasis Jungtin\xc4\x97s Karalyst\xc4\x97s ap\xc5\xbevalgos ratas pastatytas 1895\xc2\xa0m. Londone. Rato konstrukcija buvo nusi\xc5\xbei\xc5\xabr\xc4\x97ta nuo Feriso rato \xc4\x8cikagoje. Tai padar\xc4\x97 du jauni austral\xc5\xb3 in\xc5\xbeinieriai\xc2\xa0\xe2\x80\x93 Adamas Gadelinas ir Garetas Vatsonas. Po to jie pastat\xc4\x97 dar apie 200 ap\xc5\xbevalgos rat\xc5\xb3 visame pasaulyje. Londono ratas stov\xc4\x97jo nuo 1895\xc2\xa0m. iki 1906\xc2\xa0m., o juo sp\xc4\x97jo pasinaudoti 2,5 mln \xc5\xbemoni\xc5\xb3. Ratas stov\xc4\x97jo \xe2\x80\x9eEarls Court\xe2\x80\x9c rajone.\n_START_SECTION_\nSteb\xc4\x97jimo ratai\n_START_PARAGRAPH_\nTaip vadinami steb\xc4\x97jimo ratai (angl. observation wheel)\xc2\xa0\xe2\x80\x93 naujas ap\xc5\xbevalgos rat\xc5\xb3 tipas. Pirmu tokio tipo ratu tapo \xe2\x80\x9eLondono akis\xe2\x80\x9c. \xc5\xa0is ratas atidarytas 1999\xc2\xa0m. Tokio tipo ratai stovi Las Vegase, Singap\xc5\xabre, \xc5\xa0anchajuje, Maskvoje ir kt._NEWLINE_Pagrindinis skirtumas tarp steb\xc4\x97jimo rato ir klasikinio ap\xc5\xbevalgos rato yra tas, kad steb\xc4\x97jimo rato kabinos ne pakabintos ratlankyje, bet sumontuotos jo i\xc5\xa1or\xc4\x97je. Jei paprasto ap\xc5\xbevalgos rato kabinos horizontaliame lygyje laikosi d\xc4\x97ka \xc5\xbeem\xc4\x97s traukos, tai steb\xc4\x97jimo rato i\xc5\xa1laikymui reikiamoje pad\xc4\x97tyje reikalingos sud\xc4\x97tingos mechanin\xc4\x97s stabilizavimo sistemos.\n_START_SECTION_\nKiti tipai\n_START_PARAGRAPH_\nNe\xc4\xafprasto tipo ap\xc5\xbevalgos ratas su slenkan\xc4\x8diomis kabinomis, 1920\xc2\xa0m. buvo pastatytas Niujorke, Bruklino rajone esan\xc4\x8diame \xe2\x80\x9eCorney Island\xe2\x80\x9c parke. \xc5\xa0is ratas i\xc5\xa1liko iki \xc5\xa1i\xc5\xb3 dien\xc5\xb3 ir dabar naudojamas \xe2\x80\x9eDeno\xe2\x80\x99s Wonder Wheel Park\xe2\x80\x9c parke. \xc5\xa0io rato kopija veikia Kalifornijos \xe2\x80\x9eDisneilendo\xe2\x80\x9c parke._NEWLINE_1999\xc2\xa0m. Nyderlanduose vyksian\xc4\x8diai parodai buvo sukonstruotas ap\xc5\xbevalgos ratas automobiliams, kuriame vietoje kabin\xc5\xb3 buvo naudojamos platformos, ant kuri\xc5\xb3 tvirtinosi automobiliai.'